അറുപത് ശതമാനം കുട്ടികളും മൊബൈല് ഫോണ് ദുരുപയോഗം ചെയ്യുന്നുവെന്ന് പഠനം അറുപത് ശതമാനത്തോളം കുട്ടികളും മൊബൈല് ഫോണ് ദുരുപയോഗം ചെയ്യുന്നുവെന്ന് പഠനം. നാഷണല് കമ്മീഷന് ഫോര് പ്രൊട്ടക്ഷന് ഓഫ് ചൈല്ഡ് റൈറ്റ്സ് എന്സിപിസിആര് നടത്തിയ പഠനത്തിനാലാണ് കണ്ടെത്തല്.59.2 ശതമാനം കുട്ടികളും പഠനത്തിനായി അനുവദിച്ചിരിക്കുന്ന മൊബൈലുകളില് മെസേജിങ് ആപ്പുകളാണ് ഉപയോഗിക്കുന്നതായാണ് പഠനം വ്യക്തമാക്കുന്നത്. അതേസമയം പത്ത് ശതമാനം മാത്രമാണ് സ്മാര്ട്ട് ഫോണ്, ഓണ്ലൈന് പഠനത്തിനായി ഉപയോഗിക്കുന്നതെന്നും പഠനം പറയുന്നു.വാട്സ് ആപ്പ്, ഫേസ്ബുക്ക്, ഇന്സ്റ്റഗ്രാം, സ്നാപ്ചാറ്റ് തുടങ്ങിയ മെസേജിങ് ആപ്പുകളാണ് കുട്ടികള് കൂടുതലായി ഉപയോഗിച്ചുവരുന്നതെന്നും പഠനം വ്യക്തമാക്കുന്നു. രാജ്യത്തെ ആറ് സംസ്ഥാനങ്ങളിലായി 60 സ്കൂളുകളില് നിന്ന് 3,491 കുട്ടികള്, 1,534 രക്ഷിതാക്കള്, 786 അധ്യാപകര് എന്നിവരുള്പ്പടെ 5,811 പേരാണ് പഠനവിധേയമായത്.ഒരു പ്രദേശത്ത് നിന്ന് ആയിരം പേര് വീതം 15 ഓളം പ്രദേശങ്ങളിലെ കുട്ടികളെ പഠനങ്ങളില് ഉള്പ്പെടുത്തിയിട്ടുണ്ട്. എട്ട് മുതല് 18 വയസ് വരെയുള്ള കുട്ടികളില് 30.2 ശതമാനം പേര്ക്കും സ്മാര്ട്ട്ഫോണുകള് സ്വന്തമായുണ്ട്. പത്തു വയസ് പ്രായമുള്ളവരില് 37.8 ശതമാനം പേര്ക്ക് ഫേസ്ബുക്ക് അക്കൗണ്ടും 24.3 ശതമാനം പേര്ക്ക് ഇന്സ്റ്റഗ്രാം അക്കൗണ്ടുമുണ്ട്. 13 വയസ് മുതല് സ്വന്തം സ്മാര്ട്ട്ഫോണുകള് ഉപയോഗിക്കുന്ന കുട്ടികളുടെ എണ്ണത്തിലും വര്ധനവുണ്ടായി. ഭൂരിഭാഗം മാതാപിതാക്കളും കുട്ടികള്ക്ക് ഫോണ് നല്കുന്നുണ്ടെന്നും പഠനം ചൂണ്ടിക്കാട്ടുന്നു. അമിത മൊബൈല് ഫോണ് ഉപയോഗം കുട്ടികളെ പ്രതികൂലമായി ബാധിക്കുന്നതായും ഉറക്കമില്ലായ്മ, ഉത്കണ്ഠ, ക്ഷീണം എന്നിവ കുട്ടികളില് കണ്ടുതുടങ്ങിയതായും പഠനം വ്യക്തമാക്കുന്നു. കുട്ടികളിലെ ഇന്റര്നെറ്റ് അടിമത്വം നിയന്ത്രിക്കാന് രക്ഷിതാക്കളുടെ മേല്നോട്ടം ഉണ്ടാകണമെന്നും, മറ്റു പ്രവര്ത്തനങ്ങളില് കുട്ടികളെ സജീവമാക്കണമെന്നുമാണ് എന്ഡസിപിസിആര് മുന്നറിയിപ്പ് നല്കുന്നുണ്ട്.